agost | 2007 | Des de Sants\nPublicat el 29 agost 2007 per dav\nQui alguna vegada s’ha trobat a la biblioteca amb algun dels exemplars del llibre de Gibbon Historia de la decadencia y ruina del Imperio Romano (1776) a les mans, potser ha sentit la curiositat de saber com va ser que … Continua llegint →\nCDC s’acosta cap a l’Esquerra\nPublicat el 28 agost 2007 per dav\nTot segueix igual en el panorama polític? Tirant d’hemeroteca recent, sembla que a can CDC les vacances estivals no han estat del tot desaprofitades. Per una banda ja fa dies que es deixen sentir els crits dels qui dins el … Continua llegint →\nComentaris tancats a CDC s’acosta cap a l’Esquerra\n“Error Humano” (2006)\nPublicat el 27 agost 2007 per dav\nError humano, de Chuck Palahniuk. 2006 (orig. Stranger than Fiction, 2004). Barcelona: De Bolsillo. 251 pp. L’autor de l’obra darrere del film de culte El Club de la Lucha ens ofereix aquí un conjunt d’articles periodístics en forma de retrat … Continua llegint →\nComentaris tancats a “Error Humano” (2006)\nIstanbul (i VIII): De Süleymaniye al Gran Basar\nPublicat el 26 agost 2007 per dav\nDarrer dia. A corre-cuita, com és habitual, encarem els dos objectius del dia. El primer és la Mesquita de Süleymaniye, per sobre de la Universitat de Laleli. Efectivament l’efecte que fa al visitant és majestuós, amb els seus més de … Continua llegint →\nIstanbul (VII): El Museu Arqueològic\nPublicat el 25 agost 2007 per dav\nDivendres. Queden dos dies més a Istanbul i el viatge a Turquia haurà acabat. El calendari marca el dia vint-i-dos d’un periple llarg, a voltes plaent, també dur, però globalment força interessant. Un viatge del qual oblidaré gairebé tot. M’enduré, … Continua llegint →\nComentaris tancats a Istanbul (VII): El Museu Arqueològic\nHieràpolis, Pamukkale i retorn a Istanbul\nPublicat el 24 agost 2007 per dav\nEl dimecres al vespre, després del jacuzzi de torn, cortesia de Palm Hotel, comprovo amb horror que també hi ha elements que escapen a una planificació malaltissa com la meva. El viatge de tornada a Istanbul previst en un vagó-llit … Continua llegint →\nMilet, Priene, Dídima, Aphrodisias… fins a Pamukkale\nPublicat el 23 agost 2007 per dav\nAvui, dimecres, arriba el dia de debò i probablement la raó per la qual els viatges amb el Josep han de prendre’s sense abusar-ne en excés. Sortim a les 8.00 de la pensió i, poc després, ja està aquí l’autocar … Continua llegint →\nComentaris tancats a Milet, Priene, Dídima, Aphrodisias… fins a Pamukkale\nEfes (i II): Ruïnes vistes com Déu mana\nPublicat el 22 agost 2007 per dav\nPassem el matí de dilluns descansant la dura vida del turista de Ressort. Cap a les quatre de la tarda ja en tenim prou i decidim agafar un dolmus cap a Selçuk per visitar el museu arqueològic de la ciutat. … Continua llegint →\nEfes (I): Vida de Ressort\nPublicat el 20 agost 2007 per dav\nLa tornada des de Selimiye fins a la ruta turística ens duu unes quatre hores de cotxe. A fora, com sempre, trenta graus i escaig i humitat alta. Sap greu haver de dir adéu a aquesta tranquil·litat marítima però els … Continua llegint →


Vermuteria del Tano - Mapa Barcelona + Sostenible\nEl Tano (Cayetano) porta 21 anys al comandament d'aquest local, que no va tenir un nom oficial reconegut fins no fa gaire. Diuen que el nom l'hi van posar un grup d'assidus clients del barri, els gitanos de la plaça del Raspall. Anteriorment se'l coneixia amb el nom de "Cal Miseries".\nTé les portes de fusta i vidre, taules de marbre i cadires de fusta, barra de marbre, nevera d'obra amb portes de fusta, cartells antics, vermut a bota ... i no podien faltar les col·leccions. Aquí les trobes d'ulleres, xapes de cava, despertadors i quadres d'allò més variat. Altres dos detalls més: ventilador al sostre i TV en marxa alta, en un cantonada que ningú mira.\nEl Tano serveix el vermut fred, en got petit sense gel ni taronja. Com aperitius té conserves d'escopinyes, cloïsses, navalles, musclos, calamars, potes de pop, banderilles, anxoves ... i patates Torres amb salsa picante.-


Com instal·lar una mosquitera | Bricolatge i decoració\nEl primer que hem de fer és mesurar el buit on volem instal·lar l'accessori, amb l'ajuda d'un flexòmetre.\nTenint en compte la mida de la finestra, tallem el cofre i les guies seguint les mides que marquen les instruccions. Per fer aquesta tasca, emprarem la serra de calar i un full adequat per a aquest tipus de material.\nRetirem la pols produïda i col·loquem en els extrems del cofre unes tapes de plàstic que inclou el propi kit.\nPresentem la caixa de la mosquitera a la part superior de la finestra i la fixem al marc amb els seus corresponents tirafons.\nPer inserir-l’hi, utilitzarem el trepant tornavís i una punta apropiada a la forma i la mida del cap.\nIncorporem un retenidor en cadascuna de les guies i encaixem els perfils al cofre. Finalment, cargolem les guies a la part inferior de la finestra.\nJa podem abaixar la mosquitera fins a baix, per evitar que els insectes entrin a casa nostra.\nA partir d'ara podrem deixar les finestres obertes tot el dia sense haver de preocupar-nos per les mosques i els mosquits.


Itineràncies poètiques: Proposta blanca (Comunicat)\nProposta blanca (Comunicat)\nAra fa més de quinze dies, a mig camí entre la tardor i l'hivern, l'advent i el Nadal, un servidor de vostès se li va ocòrrer la idea de proposar una nova tanda de versos abans de Nadal. Vaig pensar que seria una bona manera de donar una mica de "vidilla" a aquest espai i de pas, en aquests temps tan negres, una manera bonica de desitjar-nos, entre els i les poetes blogaires que han escrit alguna vegada en aquest espai, desitjar-nos unes bones festes!\nNo sé si és un d'aquells moments de lucidesa mental que se t'acudeix una idea, et llences a la piscina i penses: i per què no? I és així com vaig escriure el post anterior. Només sóc un humil poeta blogaire que vaig descobrir tard aquest espai, abans dit "Personatges itinerants" i després "Itineràncies poètiques". Sí, ara ho recordo, el vaig descobrir tard aquest espai, i durant un temps he seguit d'aprop algunes propostes que s'han generat, de les quals vaig tenir l'oportunitat de ser-ne partícep en una convocatòria ja que la Carme em va convidar i em va animar a participar-hi.\nEn el temps que porto a "la Catosfera" ja he participat en vàries històries col·lectives; totes tenen la seva part d'interacció interesant. Hi ha moments molt positius i agradables. Però també cal dir que m'he emportat alguna que altre sorpresa, imprevist i decepció.\nEspero que el post anterior no fos una sorpresa per tots plegats. Simplement era una proposta. Per aquelles coses que passen, de forma precipitada, vaig penjar primer el post i paral·lelament vaig enviar el correu a la Carme. Algú amb bon criteri li va semblar estrany que la Carme en sabés poca informació de tot plegat. I aquest algú tenia raó: ens oblidem que determinades pàgines i blogs on hi ha més d'un coautor, també hi ha un administrador/a o creador/creador/a. Admeto el meu error i demano disculpes.\nLa Carme Rosanas és una persona enèrgica i molt generosa i li va semblar prou bé la proposta.\nAgraeixo els comentaris positius del darrer post. Crec que us va semblar prou interesant la proposta. I davant tot plegat, si algú s'anima...per què no ho tirem endavant?\nTot té un principi i un final. La creació, el manteniment i la dinamització d'un espai i molt més si és col·lectiu comporta molta feina, esforç i temps. Potser per això admiro la tenacitat, les ganes i l'entrega d'alguns blogaires que han sigut motors a la Catosfera i la resta n'hem estat còmplices i a vegades també partíceps...Els jocs literaris d'en Tibau, les Històries veïnals del veí de Dalt, els relats conjunts, el blogaire invisible del veí de Dalt, els premis Cats, el Pessebre 2.0 de Mon i un llarg etcètera. Darrera cada proposta hi ha un motor i la feina d'un motor en deteminats moments pot ser esgotadora. Potser per això vull agrair la generositat i el temps que la Carme ha dedicat a aquest espai.\nDeterminades propostes a vegades moren d'èxit. És bonica la idea de compartir quelcom amb algú que també té les mateixes afinitats. És bonic crear vincles, interactuar, compartir i sobretot que et llegeixin i que algú es prengui la molèstia de perdre dos minuts en només llegir el que has escrit sinó també en comentar-ho. Potser aquest espai en les darreres convocatòries ha mort d'èxit? No ho sé. La Carme té la seva pròpia teoria. Determinades dinàmiques poden arribar a matar un blog. Confesso que quan vaig participar en una de les convocatòries em va semblar la idea de partida molt bona però també em va esgotar obrir "el google reader" i comprovar que en molt pocs dies s'havien arribat a escriure més d'un centenar de poemes. Bé, això no hauria de ser pas negatiu, oi? La creativitat sempre ha de ser quelcom positiu. Una cosa és la creativitat ben dosificada, amb temps per ser llegida, comentada i digerida i l'altre és l'allau diari de poemes. Confesso que en aquell moment se'm va fer una mica agobiant el seguiment de tanta productivitat. També confesso que vaig llegir en aquell moment alguns escrits molt interesants i de gent que té molta fusta. (evidentment he dit el pecat però no diré el pecador!!! Què us pensàveu que us diria quins poetes d'aquest espai m'han atrapat...ja, ja,ja...això m'ho guardo per mi!)\nS'han escrit bons poemes...però també (segons el meu parer) determinades dinàmiques han fet que aquest espai en determinats moments hagi pogut morir d'èxit i matar una bona idea.\nPerdoneu que sigui una mica subjectiu en tot plegat. Abans d'engegar una nova proposta, crec que valia la pena comentar aquestes coses i deixar les coses clares. Davant tals antecedents, una proposta improvitzada, entenc que pot ser una idea una mica boja i pot fer una mica de por.\nEntenc que en els correus que vàrem tenir amb la Carme pensés...però vols dir? Una proposta sense invitacions, amb pocs avisos, poca publicitat...Una proposta improvitzada, espontànea...i per què, no?\nSi no hi hagut un recordatori previ...pot ser un suïcidi potser? Si són 4 els que s'han compromès ha participar no quedarà pobre? I la gent que no se n'hagi assabentat no es queixarà?\nSí, ho confesso. Tot plegat té un risc.\nQui hagi estat al "lloro" de tot plegat fantàstic. Qui vulgui participar, benvingut. Qui se n'hagi assabentat tard i vulgui participar, endavant. Qui se n'hagi assabentat tard i es vulgui queixar que es queixi...Si al final només s'escriuen 4 haikús i poc comentats. Benvinguts seran. Però almenys seran els 4 haikús més llegits. (almenys per part meva!)\n(Però com he dit abans...crec que s'ha pecat d'un excès de productivitat...i al final, com passa amb la majoria de blocs i propostes. S'escriu molt. Es llegeix poc. Es comenta menys. No ens enganyem...és el mal actual de la catosfera. És tanta la voracitat i la producció diària de posts...que a vegades és fa difícil seguir tots els posts i tots els blocs. Perdoneu el comentari; però algú ho havia de dir!!!)\nQui conegui la dinàmica d'aquest espai, si som gent civilitzada, i un cop haguem recordem les quatre normes, que podreu llegir en el proper post...per què una proposta espontànea no pot sortir bé? Té el seu risc. Tinc la plena confiança que els devots d'aquest espai sabran crear el caliu necessari perquè els haikús nadalencs puguin desenvolupar-se fluidament.\nQue quedi clar que un servidor de vostès no pensa fer de motor de res. Simplement vaig proposar una idea, que amb el consentiment de l'administradora de l'espai, hem decidit tirar endavant i per fer-ho recordarem quatre normes bàsiques. I com a molt per trencar el gel escriuré el primer haikú. A partir d'aquí..."alea jacta est"!\nQue la sort amics i amigues poetes blogaires ens acompanyi!!!\nPublicat per Gabriel a 0:48\nEtiquetes de comentaris: Haikus nadalencs 2011\nOPERACIÓ HAIKÚS NADALENCS 2011 (RECORDATORI)


Fort desplegament de Mossos a la Barceloneta per executar un desnonament | betevé\nEls manifestants s'han atrinxerat al portal del número 20 del carrer de Sant Carles però finalment el llançament ha tirat endavant\nMarta Font Marsal | dimecres, 17 de febrer del 2021, a les 17.20\nMitja dotzena de furgons dels antiavalots dels Mossos d’Esquadra s’han desplegat aquest dimecres a la Barceloneta per executar el desnonament d’una família amb un menor. Desenes d’activistes s’han concentrat al portal del número 20 del carrer de Sant Carles per aturar-lo però, finalment, el llançament ha tirat endavant. Feia dos anys que als afectats se’ls havia acabat el contracte de lloguer i el propietari, un petit tenidor, va decidir no renovar-lo.\nUn dels desnonats ─al pis hi vivien una parella, el fill i l’àvia─ ha explicat a betevé que durant aquest temps han continuat pagant la mensualitat amb l’ajuda d’un familiar. Lamenta que els costa trobar un nou habitatge perquè no troben feina i tenir un contracte laboral sol ser requisit per aconseguir un lloguer. A més, just en aquest moment l’àvia està pendent d’una operació quirúrgica i haurà de fer convalescència. Per altra banda, el pare, Muhammad Ali Raza, indica que des de fa uns dies viu amb ells una altra familiar acabada d’operar de càncer.\nEls Mossos treuen un per un els activistes atrinxerats al portal\nL’estona de negociació entre la comitiva judicial, els Serveis Socials i el Sindicat d’Habitatge de la Barceloneta no ha servit per suspendre el procediment. Els antiavalots han tret un per un els manifestants que s’havien atrinxerat al portal i la família ha hagut de marxar. Ara s’allotjaran en una pensió que els ha ofert l’Ajuntament i que, segons el sindicat, no és una solució “digne” per a ningú. “Viuran tots en una mateixa habitació i sense cuina…”, critica Elena Martín, membre del col·lectiu.\n— desnonaments — Mossos d'Esquadra — pobresa


Un caçador resulta ferit al peu pel tret d'un company en una batuda a Santa Pau - Diari de Girona\nUn caçador resulta ferit al peu pel tret d'un company en una batuda a Santa Pau\nL'home ha estat traslladat en ambulància fins a l'Hospital Trueta de Girona\nacn 12.12.2015 | 19:17\nUn caçador ha resultat ferit al peu aquest migdia mentre participava en una batuda del senglar dins del municipi de Santa Pau, a la comarca de la Garrotxa. Els fets han succeït quan faltaven pocs minuts per a la una del migdia en una zona boscosa prop del punt quilomètric quinze de la carretera GI-526. La víctima, que anava amb un grup de caçadors, participava en una batuda del senglar quan ha estat ferit al peu. Segons han explicat els Mossos d'Esquadra, un dels membres del grup ha vist un senglar i ha disparat un tret amb la mala sort que la bala ha ferit accidentalment el peu de la víctima.\nFins al lloc dels fets s'ha desplaçat una patrulla dels Mossos, efectius dels Bombers i una ambulància del SEM que ha traslladat la víctima, ferida greu, fins a l'Hospital Josep Trueta de Girona. Els caçadors es trobaven en una zona boscosa a diversos quilòmetres de la carretera.


Dimecres 21 de octubre de 2020\nL’Ajuntament va homenatjar les cosidores voluntàries que van confeccionar les mascaretes de protecció durant el confinament contra el Covid-19, en un acte que va tenir lloc el passat dissabte 4 de juliol al Parc Municipal Macary i Viader. L’acte va servir per destacar l’exemple d’aquesta xarxa solidària que va donar resposta a l’emergència sanitària dels darrers mesos.\nSÚRIA / Redaccio/ Sergi Vazquez\nS'aproven mesures urgents per donar suport als sectors més afectats\nEl conseller d’Interior anuncia novetats legals per fer més àgils els desallotjaments de les ocupacions delinqüencials\nArrenca la 14a edició del Tocats de Lletra\nProp d’una trentena de cosidores voluntàries van elaborar unes 7.500 mascaretes, una xifra que supera el nombre total d’habitants de la vila en prop del 27%. Aquestes mascaretes van ser confeccionades amb material cedit per diferents empreses de Súria i d’altres municipis.\nL’acte es va celebrar amb les mesures de distanciament físic pròpies de l’actual situació. Totes les cosidores van rebre un diploma i una insígnia de l’Ajuntament com a reconeixement a la seva tasca.\nEn el transcurs de l’acte, l’alcalde Albert Coberó i la regidora de Seguretat Ciutadana, Benestar Social, Sanitat i Solidaritat, Olga Tena, van agrair el treball de les cosidores surienques.\nEl batlle surienc va manifestar que des de l’Ajuntament “ens va alegrar moltíssim” la resposta solidària de les cosidores, enmig de l’alarma social i de la incertesa provocada pel coronavirus. Albert Coberó també va expressar el seu desig que no sigui necessari tornar a convocar aquest grup voluntari en el futur.\nPer la seva banda, la regidora va comentar que, tot i les dificultats de la situació provocada per la pandèmica, l’experiència havia estat una oportunitat per “compartir i aprendre”.\nL’homenatge es va celebrar amb la presència d’altres membres de l’equip de govern i de la corporació municipal.\nLa constitució d’aquest grup de cosidores voluntàries va ser impulsada per l’Ajuntament. La distribució de material i la recollida de les mascaretes confeccionades va anar a càrrec de la Brigada Municipal d’Obres i Serveis. Posteriorment, la Policia Local va distribuir les mascaretes al establiments comercials per tal de facilitar-les gratuïtament a totes les persones interessades.\nEl Casal Cívic suspèn les activitats previstes a l'agenda fins a nou avís\nAnul·lada l’activitat presencial als equipaments culturals del municipi\nSant Fruitós de Bages tanca els espais esportius no supervisats del municipi\nL’Ajuntament ampliarà l’horari del cementiri municipal coincidint amb Tots Sants\nGent fent Poble denuncia expedients irregulars del govern de Sant Fruitós cap a la Policia Local\nEn marxa un programa d’activitat específica per a persones que tenen seqüeles de la CoViD-19\nEls Mossos d’Esquadra lliuren una placa commemorativa al Servei d’Oncologia de l’Hospital Sant Bernabé\nAlerta pel fort vent al nord-est de Catalunya\nEl tancament de la restauració afectarà 2.000 establiments a la Catalunya central


El Govern defensa les consultes sobre la monarquia\nEl PP les equipara amb el referèndum català\nLa consellera de Cultura, Participació i Esports, Fanny Tur, aquest dimarts en el Parlament. ISAAC BUJ\nPalmaLa consellera de Cultura, Participació i Esports, Fanny Tur, ha defensat aquest dimarts en el ple del Parlament la consulta sobre la monarquia que es va dur a terme el passat 27 de febrer a la UIB. "La gent té dret a votar i manifestar-se, aquest és un dels pilars de l'estat de dret", ha dit la consellera.\nEl diputat del PP, Juan Manuel Lafuente, ha exigit un posicionament del Govern respecte d'això i ha fet palesa la preocupació del seu partit per aquest tipus de consultes populars, que ha equiparat amb el referèndum a Catalunya. "Defensar aquests referèndums, que tant de mal han fet a Catalunya, no és responsable. És deixar que les mentides simplistes calin entre la gent", ha dit Lafuente. "No volen que s'enfadin els socis separatistes del Govern, i és més fàcil continuar sense fer res que no demanar una prohibició, com tan bé han fet en altres àmbits", ha continuat el diputat del PP. "Les consultes il·legals en espais públics fan mal a la societat de les Illes Balears, i no volem el mateix mal que s'ha fet a Catalunya". Lafuente també ha reforçat la seva defensa de la monarquia enumerant països europeus amb monarquies parlamentàries.\nPer la seva banda, Fanny Tur ha defensat la llibertat de càtedra de la UIB i l'autonomia dels municipis per dur a terme aquest tipus de consultes. "Els ajuntaments són sobirans i nosaltres no farem de policies", ha dit. "Per què els fa por la democràcia?", ha demanat Tur a Lafuente. La consellera s'ha mostrat contundent i ha manifestat la seva preocupació per la deriva del PP. "Tenc la sensació que volen implantar l'ordre preconstitucional", ha dit. La consellera ha volgut deixar clar que "la sobirania és del poble". "La gent té dret de circulació, de reunió, de manifestació, d'expressió... Són les bases de la democràcia", ha explicat. "És normal que la gent voti, balli, canti, faci piulades i es manifesti!", ha exclamat entre els aplaudiments dels diputats d'esquerres.\nParlament de les Illes Balears consultes populars Monarquia\nEls ‘millennials’ volen cotxes connectats i barats\nDesprés de 10 victòries, el Bayern de Guardiola empata per primer cop a la lliga (0-0)\nQuant cobra Iannis Varufakis per una conferència?\nEl Vila-real s'impulsa a la classificació en derrotar el Sevilla al Madrigal


El Consell prepara una proposta de PGOU d'Estellencs amb les demandes del municipi - Consell de Mallorca\nnull El Consell prepara una proposta de PGOU d'Estellencs amb les demandes del municipi\nEl Consell prepara una proposta de PGOU d'Estellencs amb les demandes del municipi\nLa consellera de Territori, Maria Antònia Garcías, ha assenyalat que «el planejament urbanístic han de ser com vulguin els seus habitants».\nLa consellera de Territori Maria Antònia Garcías s’ha reunit avui amb el batle d’Estellencs, Tolo Jover per fer seguiment de la proposta inicial del planejament urbanístic. El Departament de Territori està donant suport a l’ajuntament d’Estellencs perquè puguin aprovar el planejament, ja que fa més de deu anys que no en té. Garcías ha destacat que el municipi «disposa ara l’oportunitat de decidir com vol que sigui el poble» i també d’acabar amb la inseguretat jurídica de no tenir aquest instrument d’ordenació urbanística.\nEl director insular d’Urbanisme, Lluís Corral ha explicat que la proposta que ha fet el Consell és un avanç, un document previ, «on s’han plantejat opcions, alternatives i propostes i on es recull les demandes i les necessitats plantejades pel municipi». Corral també ha remarcat la importància pel municipi de disposar aquest instrument. «Sense planejament tenen molt complicat qualsevol actuació urbanística o edificatòria», ha assegurat el director insular.\nL’avanç contempla un procés de participació ciutadana que també es durà a terme al llarg de tot el procés. «El document final que aprovarà el municipi estarà totalment consensuat i participat. Els planejaments han de ser com vulguin els seus habitants», ha remarcat la consellera de Territori.\nEl temps per tenir el document acabat per a la seva aprovació inicial per part del Consell del planejament es preveu que sigui com a màxim 6 mmesos.\nPròximament la consellera de Territori i el director insular d’Urbanisme, juntament amb el batle del municipi organitzaran una reunió amb veïnats per recollir demandes i aclarir dubtes pel document que guiarà el futur urbanístic del municipi.\nFins al 30 de juny està obert el termini d’exposició pública per recollir aportacions.


I ara la Kate Middleton – Laura Rodellar\nHome Sense categoria\tI ara la Kate Middleton\nwritten by Laura Rodellar mayo 18, 2013\nLes maternitats de les famoses sovint es comenten als mitjans de comunicació i a la xarxa, i ser jutjada per com pareix és un dels preus que malauradament acaba pagant una dona mediàtica. Si el part és un dels temes estrella que es comenten a Internet, imagineu-vos si hi afegim la premsa rosa pel mig. De la mateixa manera que la cesària programada de la Shakira va despertar milers de comentaris i crítiques, ara li toca el rebre a Kate Middleton, la Duquesa de Cambridge.\nLa premsa rosa de tot el món en va plena: Kate Middleton ha manifestat que vol tenir un part natural, i que després de parir passa olímpicament de mainaderes i se’n va a casa dels seus pares per a que sigui la seva mare qui l’ajudi amb la criança del seu nadó. Si volgués una cesària programada també es comentaria, evidentment, de la mateixa manera que quan estava de poques setmanes va ingressar a l’hospital per una afecció lleu i els paparazzis de mig món van tenir feina.\nFent una ullada per les notícies que comenten el tema he llegit que el Príncep Guillem està un xic preocupat per aquests desitjos, i descriuen la Duquesa com una dona tossuda i que s’intenta allunyar de les tradicions. Amb això hem d’interpretar que voler tenir un part natural és pura tossuderia? Suposo que alguna cosa han de dir per treure suc a la notícia. El que sí que es nota és que molts d’aquests periodistes que comenten el tema no tenen ni idea de què és un part natural, i de la importància de decidir certs aspectes. Si ets la Duquesa de Cambridge no pots tenir el part que desitges? Has de parir pentinadeta i amb el rimmel al seu lloc? Doncs ella també té dret a moure’s, a cridar, a adoptar la postura que el cos li demani i a prendre les seves pròpies decisions (si no hi ha complicacions és clar). Potser una altra dona hagués passat d’aixecar polèmica, però ja sabem que no és el primer cop que la dona del Príncep se salta el protocol habitual.\nPer part meva, em sembla fantàstic que una dona famosa i mediàtica pugi al tren del part natural. Aviam si ens allunyem una mica de l’estereotip de famosa igual a cesària programada i liposucció de regal. Les dones mediàtiques són exemples per a moltes persones anònimes; podem estar d’acord amb aquest fet o no, però és així (ens ho demostra la quantitat de nenes nascudes a l’era Operación Triumfo que es diuen Chenoa). Doncs bé, podrem estar disposades o no a tenir un part natural, unes ho faríem i d’altres no, de la mateixa manera que hi ha dones que senten la paraula “cesària” i se’ls obre el cel. Però el fet que algú com Kate Middleton expressi les seves voluntats de cara al seu part, el planifiqui i trii curosament el centre hospitalari on naixerà el futur rei d’Anglaterra, és un gran exemple a seguir.\nAl juliol estarem tots expectants per conèixer els detalls d’aquest part tan esperat. A l’hospital triat es deuen fregar les mans, i tenen feina a crear l’escenari ideal per a aquest event, perquè estic convençuda que li adequaran la sala de parts a la seva mida i amb les mesures de seguretat i privacitat adients, i amb tot un Departament de Comunicació al darrera treient fum per les orelles. Ara bé, al centre en qüestió també li cau una bona responsabilitat: si tot surt rodó i la Duquesa té un part fàcil i sense complicacions, i es compleixen les seves expectatives, no podrà tenir millor publicitat. Però si alguna cosa es gira del revés, o decideix que li posin analgèsia peridural a mig procés, o acaba en cesària d’urgència (coses que poden passar com a tot arreu), que déu els agafi confessats. Tenir famoses entre mans pot ser una gran eina de màrqueting… però és un risc.\nI ara la Kate Middleton was last modified: mayo 30th, 2016 by Laura Rodellar


Un grup de treball internacional organitzat pel Grup d'Esplai Vidrerenc va trobar abans-d'ahir, a les excavacions arqueològiques que es porten a terme des del 3 de juliol al castell de Sant Iscle de Vidreres, dos esquelets anteriors al segle XI i, per tant, previs també a la construcció d'aquesta fortalesa, datada entre els segles XI i XII. Els esquelets es van trobar al subsòl de la torre de l'homenatge, trobada fa dos anys, que ha estat netejada aquest any.\nEls tres grups que han participat en el camp de treball que acaba divendres –joves catalans de 15 a 18 anys; nois i noies de diferents comunitats autònomes de la mateixa franja d'edat, i joves de diversos països, de 18 a 30 anys– també han trobat a Sant Iscle monedes de plata i ceràmica de diferents segles, entre altres coses, amb l'assessorament de l'empresa de serveis arqueològics Janus.\nPublicada al diari "El PuntAvui", 8 d'agost de 2007 - X.C. - Vidreres


Machín: «Hem aconseguit fer una mica menys bona la Reial» - Diari de Girona\nEl tècnic del Girona dona per bo el punt tot i apuntar que hem anat a buscar la victòria des de l'inici\nMachín: «Hem aconseguit fer una mica menys bona la Reial» girona\nSumar un punt davant un rival que, per a Pablo Machín, és dels que «més futbol té a la Lliga», sempre s'ha d'acabar donant per bo i així ho va admetre l'entrenador del Girona que, però, va deixar clar que «nosaltres hem anat a buscar la victòria des del primer moment, tant a la primera part com a la segona, i encara que ells ens hagin exigit molt a la primera crec que hem acabat fent a la Reial Societat una mica menys bons del que realment són».\nPablo Machín va explicar que s'havia decidit per David Timor per jugar en el lloc del lesionat Pere Pons en detriment d'Aleix Garcia perquè el valencià «és físicament el jugador de la plantilla que pot ser més similar a Pere Pons i contra la Reial Societat, que és un dels equips de la Lliga que més rendiment treu de les jugades a pilota aturada, Timor ens anava molt bé per disputar les pilotes contra un jugador com Xabi Prieto». En el penúltim partit contra el Llevant, Pablo Machín no va esgotar els dos canvis, només en va fer dos, i ahir només un: el d'Aday per Mojica. «Creia que fer canvis només per perdre temps des de la banqueta no ens hauria ajudat. Kayode ens hauria donat més velocitat, però perdíem l'ajuda d'Stuani en les accions a pilota aturada en defensa; a la gent del mig del camp la veia bé...», va explicar Machín, encara que va admetre que «és dur per a la gent que es queda sense entrar».\nEl Girona ja ha vist passar per Montilivi tots els equips que disputen competició europea i té 10 punts de marge respecte al descens. Un balanç impensable per a molts aquest estiu que, però, Pablo Machín ja es va encarregar de dir que «no ens garanteix res de cara als propers partits». El tècnic del Girona va acabar donant per «bo» el punt perquè «sumar sempre és positiu i més després de no haver abaixat els braços quan hem encaixat molt ràpid el seu gol quan havíem començat bé el partit. Hem de felicitat els jugadors».


El líder de C's defensa que el seu partit "és la nova tendència i el partit que més creix" al conjunt de l'Estat\nEl president de C's, Albert Rivera, en la presentació de la plataforma Movimiento Ciudadano a Barcelona / EFE\nBarcelonaEl president de Ciutadans, Albert Rivera, ha manifestat aquest diumenge que la seva formació "és la nova tendència i el partit que més creix a tot Espanya", en relació amb l'enquesta que publica el diari 'El País' i que situa C's com la quarta força amb un 12,2% d'intenció de vot.\nRivera ha assenyalat en declaracions a la cadena Cope que "es presenta un escenari de quatre partits i no de dos, com havia estat fins ara, on C's serà clau i contribuirà a la reforma del país", s'indica en un comunicat remès per Ciutadans.\nEn resposta a una pregunta relacionada amb la seva opinió sobre Podem, el líder de C's ha assegurat que "ha canalitzat el cabreig de molta gent fent un diagnòstic i sense fer propostes més enllà de les que ha hagut de rectificar, com la de la sortida de l'euro o les pensions".\nHa subratllat que "Podem és venjança i Espanya necessita justícia", ja que "no es tracta de venjar-se de ningú, es tracta que la gent que governi pugui tornar a mirar als ulls els ciutadans".\nEn aquest sentit, Rivera ha afegit que "els espanyols necessiten un rumb fix, un canvi sensat d'idees clares i propostes viables com C's i no una revolució de venjança com Podem".\nSobre la reforma educativa, ha insistit en la necessitat d'"un pacte nacional d'educació per a una generació vista", ja que "és un error pensar que cal enfrontar l'escola pública amb la concertada quan formen part de la mateixa xarxa".\nRivera ha destacat que s'ha de garantir la igualtat d'oportunitats, "la qualitat educativa, reivindicar l'esforç i impartir valors democràtics a l'escola com la igualtat, la solidaritat o la llibertat".\nAlbert Rivera Ciutadans Podem enquesta venjança


Neu - Galgos112 - Adopta un pelut - Regió7\nFotos de Neu\nPodenca de color blanc amb taques marrons.\nNeu és una podenca peludeta i preciosa, és encara tímida amb les persones encara que li encanta anar al pipican a jugar amb els seus "amics de quatre potes" i donar passejos per la muntanya o al riu. Una vegada s'adapta a la família és un encant, afectuosa, juganera i molt bona. Encara no coneixes als podencs?\nNeu busca una família\nL'associació Galgos 112 (Associació Protectora de Galgos 112) va ser creada el 13 d'abril de 2008 a Sant Feliu de Guíxols (Girona), per un grup de persones amb una finalitat comuna: contribuir en el reconeixement dels gossos llebrers, llebrers i podencos, com a animals de companyia a Espanya i al món.\nEstàs interessat en Neu? Contacta!\n646 17 90 96\nL'adopció és una dels vessants més actius a la qual es dedica la nostra associació: la reinserció d'animals explotats pel món de la caça. Galgos 112 gestiona tot el procés de salvament de qualsevol dels nostres lllebrers des de l'inici fins a fer oficial l'adopció per una família definitiva.\nEl primer pas és tenir molt clar, tant el futur adoptant com la seva família més propera, la intenció d'adoptar un llebrer o un podenc, que es convertirà en un més de la família, i la tinença del com, suposarà unes responsabilitats que mai es poden deixar de costat. Un llebrer (com un altre animal de companyia) no és alguna cosa que es pugui desatendre quan no ens ve de gust.\nSi has avaluat els pros i els contres i estàs decidit a adoptar més a baix trobaràs l'accés al nostre formulari d'adopció, mitjançant el qual, aconseguirem tota la informació necessària per dur a terme un adopció reeixida.\nSi penses que no pots responsabilitzar-te a llarg termini però vols ajudar a un llebrer o un podenc, planteja't ajudar-nos sent casa d'acolliment temporal.\nFormulari d'acollida temporal\nQuan rebem la teva sol·licitud d'adopció, ens posarem en contacte amb tu per concertar una visita prèvia. Quan tinguem tota la informació necessària, et proposarem un llebrer o podenc adequat a la teva sol·licitud. El llebrer o podenc no només se't lliurarà ja vacunat. D'acord amb la normativa vigent, en Galgos 112 lliurem als llebrers i podencs vacunats, desparasitats, esterilitzats i amb microxip.\nAmb cada sol·licitud d'adopció comença una cadena de treball enfocada en tots els seus passos a aconseguir una adopció reeixida. Primer, algun dels voluntaris de l'associació es desplaça al domicili del sol·licitant per conèixer-ho i tractar de trobar el llebrer o podenc més adequat per a ell i la seva família. Si el sol·licitant ha mostrat preferència per algun o alguns dels nostres gossos estudiem les possibilitats d'adaptació ràpida i reeixida d'aquests. I en cas de no ajustar-se a les seves necessitats busquem algun que se li sembli, atès que entenem que cadascun pugui tenir algun tipus de preferència en particular. Tot això requereix temps, dedicació, i compenetració de l'equip de persones que formem l'associació: voluntaris, col·laboradors, cases d'acollida…\nGalgos112 no és una tenda on s'ofereixen gossos de raça a bon preu. Galgos 112 és una associació de rescat i recuperació d'animals maltractats. El 99’9% dels gossos que passen per la nostra associació han viscut situacions de misèria, han estat abandonats, han passat gana, molts han sofert alguna lesió física o emocional, d'aquí el nostre esforç a trobar per a cadascun, una família que li pugui oferir una adaptació correcta. Per a nosaltres l'adopció és un acte de generositat cap a un animal necessitat que reportarà a la seva família tant o més afecte del que rebrà. En realitat, el nostre procés d'adopció se centra a trobar la millor família per a cadascun dels animals que rescatem. I no a l'inrevés.\nSi la teva intenció és escollir entre una galeria de llebrers el que et sembli més bonic, sense importar les necessitats de cadascun dels animals, Galgos112 no és l'opció que has d'escollir.\nUn dels valors més importants en Galgos112 i en la nostra filosofia de funcionament, és el grup humà que compon la nostra associació: els nostres socis. Els socis de Galgos112 amb les seves aportacions periòdiques fan possible que els engranatges de la nostra associació segueixin rodant dia després de dia.\nL'activitat de Galgos112 comporta enormes despeses, sobretot veterinaris, als quals hem de fer front si volem continuar prestant l'ajuda que precisen els gossos que cada setmana ens arriben malferits. S'ha de tenir en compte que Galgos112 és una organització sense ànim de lucre que destina el 100% dels fons a ajudar a llebrers i podencs d'una o una altra manera.\nL'única forma que tenim de mantenir-nos a flotació és la implicació de persones anònimes. Quan moltes persones s'impliquen ajudant-nos; fent, per exemple, una petita aportació; aconsegueixen que puguem seguir lluitant, mirant cap a endavant, i salvant a més llebrers, als quals no podríem atendre sense la seva ajuda. Més a baix podreu accedir al formulari d'alta i podreu fer-vos soci mitjançant una aportació econòmica periòdica mínima de 40 € anuals o 10 € trimestrals. Si et va bé, aquestes aportacions econòmiques podeu augmentar-les fins que us sembli adequat. Per a nosaltres no és tan important la quantitat com saber, que en la mesura del possible, cadascun aporta allò que pot segons les seves possibilitats. I la intenció d'ajudar a llebrers i podencs és el que explica. I agraïm qualsevol petit esforç que la gent pugui regalar-nos. Les petites aportacions són les més importants. Si després de llegir aquesta informació creus que fer-te soci de Galgos112 no s'adapta a la teva situació, pots optar per alguna de les altres possibilitats de col·laboració econòmica que tenim en l'associació: una donació puntual de la quantitat que puguis aportar, l'apadrinament d'un animal concret en una situació especial o els reduïts microdonatius de la plataforma Teaming que es redueixen a 1 € mensual.\nUna de les opcions més utilitzades per ajudar a la nostra associació en la seva labor diària són les donacions puntuals. Aquest mecanisme us permet col·laborar puntualment amb la quantitat econòmica que cregueu més convenient. I ho podeu fer en resposta a algun esdeveniment urgent que estigui ocorrent o pel simple fet d'ajudar amb el que puguis.\nLes petites aportacions d'aquells que no poden col·laborar periòdicament ens ajuden a salvar moltes vides i a rescatar a molts més animals de la misèria del maltractament i l'abandó. Cada petita ajuda salva vides…\nLa primera opció per fer-nos una donació és la d'ingressar-nos directament la quantitat que creguis convenient al nostre número de compte:\nIBAN (“La Caixa”)\nES10 2100 8104 20 2300053880\nO bé, podeu utilitzar una altra de les opcions que consisteix a utilitzar la plataforma segura de pagament denominada Paypal®. Pots utilitzar-la a través del teu compte de Paypal® si la tinguessis, i si no tens compte en aquesta plataforma, també pots utilitzar el servei de pagament per targeta de dèbit o crèdit que la mateixa plataforma us proporciona.\nDonacions a través de Paypal\nUna de les opcions més utilitzades per ajudar a la nostra associació en la seva labor diària són les donacions puntuals. Aquest mecanisme us permet col·laborar puntualment amb la quantitat econòmica que cregueu més convenient. I ho podeu fer en resposta a algun esdeveniment urgent que estigui ocorrent o pel simple fet d'ajudar amb el que puguis. Les petites aportacions d'aquells que no poden col·laborar periòdicament ens ajuden a salvar moltes vides i a rescatar a molts més animals de la misèria del maltractament i l'abandó. Cada petita ajuda salva vides…\nPodeu utilitzar una altra de les opcions que consisteix a utilitzar la plataforma segura de pagament denominada Paypal®. Pots utilitzar-la a través del teu compte de Paypal® si la tinguessis, i si no tens compte en aquesta plataforma, també pots utilitzar el servei de pagament per targeta de dèbit o crèdit que la mateixa plataforma us proporciona.\nUneix-te al teaming\nCada vegada que organitzem un stand s'acosten moltes persones a interessar-se pel món dels llebrers. I ens solen demanar de quina manera poden col·laborar amb l'associació… I en moltes ocasions la situació d'aquestes persones no els permet ni adoptar, ni acollir i fins i tot no tenen molts recursos per poder tirar-nos un cable en la nostra labor diària.\nPer a tota aquesta gent, per donar-los l'oportunitat de participar en aquesta labor tan bonica, se'ns va ocórrer crear un grup de microdonacions a través de la plataforma Teaming.\nÉs molt senzill… Et dónes d'alta en el grup a través de Teaming i participes immediatament amb l'aportació d'un euro al mes durant tot l'any. Tan sol un euro mensual!\nLa primera reacció a qui oferim aquesta opció és la de pensar que amb un euro no anem a poder fer gran cosa. Però està molt lluny de la realitat. A poc a poc, aquest grup va creixent i expandint-se per la xarxa… I, al final, aquestes petites aportacions de molta gent desinteressada acaben convertint-se en un ingrés mensual molt necessari per als nostres animals.\nUs animem a unir-vos al nostre grup de Teaming!!!\nLa Botiga Solidària de Galgos112 és una de les formes que ens ajuda a finançar tota l'activitat de la nostra associació.\nLa majoria de productes que venem en la tenda solidària de Galgos112 són productes que realitzen col·laboradors de l'associació i molts d'ells són totalment artesanals. El 100% dels beneficis de tots aquests productes reverteixen directament en el rescat i cura dels nostres gossos.\nTot el que compreu aquí servirà per salvar més vides i seguir en el procés de canviar la nostra societat cap a un lloc on llebrers i podencs no segueixin patint la xacra del maltracto animal.\nA continuació aneu a poder veure una mostra variada d'alguns dels nostres productes: des de la bijuteria per posar-te maca, fins al collaret a joc per al teu gos, fins al llibre que et servirà per conèixer-li una mica més.\nMoltes gràcies per estar aquí i ajudar als nostres benvolguts llebrers i podencs.\nMolts dels llebrers que arriben a Galgos112 han estat rescatats de l'abandó per protectores o particulars, i no han viscut mai en un entorn familiar. A més, moltes vegades han estat maltractats, ja sigui física o psíquicament, i arriben amb una gran falta d'autoestima.\nAmb l'acolliment temporal se li dóna al llebrer l'oportunitat d'introduir-se en un espai familiar que li permet sociabilitzar-se en els àmbits que necessiti. També se li ajuda a recuperar-se de les seves ferides físiques i/o emocionals si és necessari.\nL'acolliment temporal és el pas previ a l'adopció. Té una durada limitada, que pot anar de pocs dies a diversos mesos, depenent de les necessitats del gos i de la disponibilitat temporal de la casa d'acolliment, que avisa a Galgos112 de la seva disponibilitat abans de cada cas.\nLes cases d'acolliment són el puntal que ens permet realitzar totes les labors de salvament i reinserció dels nostres gossos. A part, són molt necessàries ja que ens ajuden a fer una valoració de cada llebrer que ens serà molt útil a l'hora de trobar la família adoptiva més adequada per a cadascun d'ells.\nEls llebrers són animals acostumats a viure en grup, per la qual cosa no és problema que a la casa d'acolliment ja visquin un o més gossos sinó tot el contrari, ja que l'altre gos ensenyarà al llebrer pautes de comportament i de relació amb les persones. A més, molts llebrers poden conviure perfectament amb altres animals, com a gats.\nPots pensar que l'acolliment és dur, ja que implica separar-te del llebrer una vegada acaba aquest període, però els que hem estat casa d'acolliment alguna vegada garantim la satisfacció que produeix veure que el gos que va arribar fet una despulla, amb inseguretats, de vegades malalt, es marxa sa, alegre i confiat.\nSense la inestimable ajuda de les cases d'acolliment, molts llebrers mai haurien pogut ser adoptats.


El Cine Club Ciutadella estrena la temporada » Local » Menorca » Menorca.info - Es diari\nJoventuts Musicals de Ciutadella estrena demà la temporada del CineClub amb el repte de continuar amb la programació de cinema alternatiu i de qualitat sense dependre de les subvencions. La inauguració de la programació en els nous cinemes del complexe cultural del Canal Salat pot convertir-se en el ganxo per atreure un públic que faci viable la supervivència d’una oferta cinematogràfica arrelada a Ciutadella d’ençà fa 50 anys. És el que afirmen els responsables de la programació, Martí Mesquida, vocal de cinema de JJMM Ciutadella, i Macià Coll, que consideren que la bona acollida que han tingut els cinemes d’ençà la seva inauguració pot ser un reclam per atreure els espectadors.\nAmbdós són els que han triat la programació de pel·lícules d’enguany, amb l’objectiu d’oferir una oferta cinematogràfica diferent a la comercial. De fet, el CineClub Ciutadella arrenca amb les vistes posades en un primer mes de prova. Aquest serà una mena de període pilot per veure com respon el públic i si el manteniment de la programació resulta viable i no deficitària. “La nostra intenció és mantenir el CineClub ben viu a Ciutadella, no ens falten ganes i esperem que la inèrcia positiva dels nous cinemes ens sigui favorable. A més comptam amb la col·laboració dels responsables dels Cines del Canal Salat, Andreu Torres i Jaume Mayans”, afirma Martí Mesquida. De fet, els gestors dels cinemes coneixen el CineClub i JJMM, de la qual Andreu Torres en va ser el president.\nL’entitat variarà aquesta temporada els horaris a petició d’alguns espectadors. Així, cada pel·lícula continuarà tenint dues projeccions setmanals. Els dimecres seguiran essent a les 20.45 hores, mentre que els dijous s’avançaran a les 20.15 hores.\nA la vegada, s’estableixen nous preus de les entrades: 2,50 euros pels socis del CineClub i 5 euros per la resta del públic. En el cas de les pel·lícules en format 3D, una novetat en el CineClub, l’entrada pels socis serà de 4,50 euros i de 7,50 euros pel públic en general.\nMesquida confia en que l’oferta del CineClub revifi l’afició pel cinema de qualitat. L’entitat té 50 socis, més els espectadors que pot estirar una oferta atractiva.


«Fent el còmic he pres consciència de les lluites del passat per aconseguir el que tenim en l'actualitat» | NacióSabadell\n«Fent el còmic he pres consciència de les lluites del passat per aconseguir el que tenim en l'actualitat»\nL'il·lustrador Gerard Garcia ha creat un còmic on repassa els 50 anys de vida del moviment veïnal a Sabadell\nper Albert Hernàndez, 31 de gener de 2019 a les 07:00 |\nL'autor de les il·lustracions del còmic | Albert Hernàndez\nSobre les seves mans, però particularment en la seva imaginació, va recaure l'encàrrec de la Federació d'Associacions Veïnals de Sabadell (FAVS): fer el còmic per resumir els 50 anys del moviment veïnal a la ciutat. Gerard Garcia (Sant Quirze del Vallès, 2001) ha il·lustrat aquesta vinyeta, en la qual ha treballat durant "dos cursos", ja que el benjamí artista està acabant el Batxillerat Artístic a l'Institut Jaume Viladoms. "El projecte més gran que he fet mai", confessa, però no és fruit de la casualitat, "des de petit deia que volia ser dibuixant". Ara tot just enceta el seu camí.\n- Com la FAVS el troba per encarregar-li aquesta feina?\n- Vaig fer uns tríptics per a la Federació d'Associacions de Veïns de Sant Quirze del Vallès i d’aquí ve el lligam. Imagino que la FAVS va veure els meus dibuixos i els van agradar. El més graciós és com vaig començar aquesta col·laboració amb Sant Quirze: era a classe, cursava 4t e la ESO, i va entrar una professora a l’aula i va dir: “Gerard Garcia?!”. Resulta que era membre de l’entitat veïnal, però no ho sabia, i em va explicar que buscaven algú per dibuixar els tríptics.\n- Una bona anècdota per si en el futur es fa un nom en aquest món.\n- Sí, la veritat és que a classe era el típic que es distreia dibuixant i això segurament s'ho haurien dit entre els professors, perquè es veu que al claustre es fer el comentari que buscaven algun dibuixant.\n- Una de les il·lustracions del còmic és una rèplica del Quart Estat de Giuseppe Pellizza, però amb el seu estil propi.\n- Vaig agafar estèticament la idea de l'original. És a dir, les tres persones del davant més destacades i tota la resta del fons. Soc dels que odia copiar i dibuixo tirant de la meva imaginació. Per exemple, les cares ja les tenia pensades i només vaig haver de canviar la vestimenta.\nEl dibuix de Gerard Garcia inspirat en la creació de Giuseppe Pellizza Foto: FAVS Sabadell\n- Què és el que més li ha costat?\n- Les vinyetes en les quals hi apareixen moltes persones, per una qüestió de temps. També la portada, però perquè es van anar canviant cosetes. Primer, només hi havia un noi i la Torre de l’Aigua, després es va afegir una noia i la diferència entre el que podria ser el Rodal i la ciutat, l’urbe. En definitiva, petites coses.\n- La idea del còmic, amb un aire més juvenil, era atraure el jovent al moviment veïnal. Si no l'hagués il·lustrat, li faria una ullada o el llegiria?\n- Abans de tot, i em sap molt de greu, però haig de reconèixer que no m’agrada llegir. Òbviament, soc dels que pensa que una imatge val més que mil paraules i podria dir que la majoria dels que fem Batxillerat Artístic ho defensa, ens agrada més la il·lustració que la lletra. Però està bé, els dibuixos estan en consonància amb el text i és interessant el que s'explica.\n- Què és el que li ha semblat interessant?\n- Tot el tema de com van sorgir les necessitats veïnals per aconseguir equipaments per a l’atenció sanitària i la instal·lació de parcs. Tot s'ha fet bàsicament a través de la protesta. T’assabentes de moltes coses i prens consciència de les lluites del passat per aconseguir el que tenim en l'actualitat, perquè feien moltes mobilitzacions i les condicions en què ho feien, perquè eren dolentes. I això que partia amb un coneixement previ molt bàsic, però ha estat arran de participar en aquest projecte que he après. La veritat que ha estat un aprenentatge.\nEl jove artista amb el seu treball entre mans Foto: Albert Hernàndez\n- En una època que vivim amb múltiples temptacions tecnològiques. Quant de temps pot passar mentre dibuixa?\n- Quan era petit em castigaven sense dibuixar, em deien: “No dibuixis!”. Ara bé, evidentment, també jugo amb videojocs, però quan pinto em puc estar hores sense adonar-me del temps que ha passat. La cosa està que dibuixo amb tableta gràfica i com que comporta una preparació de cables i esperar que s’engegui, tot això em frena. Però si m’hi poso, em puc estar hores.\n- A la comarca i a Sabadell hi ha artistes de renom, però es pot triomfar en aquest món o un ha de marxar a l'estranger per aconseguir-ho?\n- Va per zones, a països asiàtics hi ha molt més negoci i també als Estats Units amb Marvel i DC. Aquí, has de ser molt bo i tenir un cert nivell. Crec que s'ha de ser original, la creativitat és molt important i després traduir-la en un dibuix. Soc molt fan del One Piece, un dels còmics de Manga més venuts del món. M’encanta des de petit. És totalment el contrari del Manga, que acostuma a fer personatges amb els ulls grans i One Piece, no. Són cossos grans, petits, caps minúsculs, tot plegat, molt exagerat.\n- A més del còmic dels 50 anys de la FAVS, té altres treballs guardats en un calaix o en ment?\n- Tinc esborranys fets i sí, estan desats en un calaix. Funciono de la següent manera, tinc una idea i m’hi poso durant, per dir alguna data, una setmana i ho guardo. I així amb una altra ocurrència i podria tenir, crec, sis còmics d’una sèrie completament nova. Tinc moltes històries al cap i personatges i, segurament, podria treure dues mostres que podrien evolucionar en un còmic que es publiqués i potser així podria guanyar un premi.\nEntrevistes, Societat, 50 aniversari, Gerard Garcia, moviment veïnal, FAVS, entrevistes, entrevista


Nit d’Estiu: blancs i rosats a Portocolom\nSet cellers, de Felanitx, Manacor, Muro i de Llucmajor, oferiran els seus vin i els visitants podran parlar amb els seus elaboradors\nEl proper diumenge dia 15 de juliol hi ha prevista una cita a Portocolom a partir de les 20h amb els vins blancs i rosats de set cellers del Pla i Llevant.\nLes nits d’estiu demanen vins frescs per combatre la calor que no baixa ni amb la posta de sol. Els cellers de la DOP Pla i llevant són fidels a la seva cita anual a Portocolom per oferir els blancs i rosats d’anyada per refrescar l’ambient i els cossos. Els blancs i els rosats són els vins més desitjats durant la canícula. La frescor del vi al condensar la bavor de l’aire sobre el fi vidre de la copa anuncia l’agradable sensació que ens espera. Desprès la mescla d’aromes a fruites blanques o tal volta de pinyol amb la subtil acidesa cercada pels enòlegs fa que tenguem el just premi que esperàvem.\nSet cellers, de Felanitx, Vidauba i Es Fangar; de Manacor, Miquel Gelabert; de Muro, Butxet i de Llucmajor, Bordoy i Vi Rei, oferiran els seus vins. Serà una bona oportunitat per conèixer els blancs del 2017, des de la varietat internacional chardonnay, a les pròpies: giró ros i premsal, ja siguin elaborats com a varietals o en cupatges: chardonnay-premsal, chardonnay-giró ros o de les tres varietats de forma conjunta. També hi seran presents el viognier i el moscatell.\nEls rosats amb tota la seva paleta de colors: dels pell de ceba als rosats quasi vermells. Tots ells elaborats amb gran diversitat de varietats: callet, merlot, syrah i d’altres. Una bona ocasió per tastar i comparar i també i molt important l’oportunitat de parlar amb els bodeguers i enòlegs que han elaborat aquests vins, els qual poden explicar el procés seguit per aconseguir els vins que desitgen oferir.\nCom és habitual la mostra tendrà una entrada de 10 euros, 5 dels quals van destinats a la compra de vi. Tot acompanyat de varietats casolanes de cuina.


El debat i la suor\n17 maig 2021 02:58\nSi per alguna cosa serveixen els debats polítics televisius és per posar el termòmetre ideològic al seu públic, que com era d'esperar ha estat multitudinari després de quinze anys sense un enfrontament d'aquestes característiques. Després del cara a cara entre els dos candidats a la presidència del Govern de l'Estat ha quedat clar que és indiferent quin dels dos tingui més bones idees, caràcter, vèrbola o empenta, perquè tanmateix tot està prefixat, com si els resultats fossin quelcom a part de la contesa que acaba de celebrar-se. Independentment de quin dels dos sigui 'el guanyador', no hi ha res clar, perquè entre els fets i la interpretació sempre s'interposa la ideologia. Els del PP no canviaran el vot després que es faci evident la manca d'idees del seu candidat, el seu ofuscament catastrofista i la seva amistat amb els tòpics més rebregats de la dreta cavernícola; com els del PSOE, que semblen embruixats per les celles hirsutes de Zapatero, sense que la seva devoció els deixi separar-se del missatge (ple de xifres i promeses) i veure que per al trencaclosques d'aquesta Espanya fa falta més talent polític i més amplitud intel·lectual. Després del debat entre Solbes i Pizarro es va veure que el buròcrata té més perspicàcia que el tauró de les finances, a qui se li veu el llautó cada cop que obre la boca. Ara, però, toca deixar morir els fets perquè visquin les interpretacions; d'aquí a uns dies, tot just quan es compleixi una setmana de l'encontre, serà quan es veurà de veres qui ha guanyat el debat. Això serà quan una visió s'imposi sobre l'altra; i això depèn del talent dels ideòlegs, dels periodistes, i d'altres malabaristes de la interpretació. Del que hagi passat 'realment' ningú en tindrà vertadera notícia. Si jo us dic que tot el que vaig veure i sentir és la grisor i mediocritat política de sempre, acompanyada d'un formalisme carrincló, insípid i sense grandesa, no és per imposar cap lectura, sinó perquè em sembla que cap dels dos candidats mereix ni una gota de suor hermenèutica.


La Federació d'Hosteleria de Comarques de Girona diu "prou" a les restriccions del sector • Ràdio Capital de l'Empordà\nEmpresaris d’hostaleria d’arreu del territori català, d’entre els quals la Federació d’Hosteleria de Comarques, han decidit unir-se a una campanya per protestar contra la gestió de la pandèmia per part del Govern de la Generalitat de Catalunya. Argumenten que es “deixen de banda els interessos econòmics de Catalunya, posant en una greu situació econòmica als hostalers i hostaleres d’aquest país, que a poc a poc van veient com les seves empreses s’enfonsen”.\nPer millorar les condicions laborals actuals d’aquest sector, reclamen un seguit de mesures a l’Administració:\nPel que fa a l’àmbit sanitari, demanen seguir fent cribratges massius, i seguiment de les proves, paral·lelament a la vacunació massiva.\nRespecte a l’àmbit fiscal, afegeixen que no tenen suficients recursos com per assumir les despeses municipals, de manera que reclamen que es bonifiquin o s’exemptin els impostos municipals, com ara l’IBI, les taxes d’escombraries, l’IAE, etc.\nExigeixen que si la Generalitat vol permet la continuïtat de l’activitat hostalera, que paguin les ajudes i en proporcionin més per la no activitat.\nDavant la incertesa, demanen un calendari i una estratègia clara d’obertura de l’hostaleria.\nFinalment reclamen que es faci “un Govern sòlid que pensi amb els interessos dels seus ciutadans”.\nPel sector, “la situació és desesperant” i consideren que no s’ha comptat amb ells com uns aliats amb qui parlar sinó com als responsables i culpables.\nArticle anteriorLa guia Repsol 2021 atorga Sols a tres restaurants del Baix Empordà\nArticle següentRoben el monòlit de Platja d’Aro que l’Ajuntament va instal·lar al parc dels Estanys


Es posa en funcionament la nova línia R8 entre Granollers Centre i Martorell | Ajuntament de Granollers\nInici » Es posa en funcionament la nova línia R8 entre Granollers Centre i Martorell\nEs posa en funcionament la nova línia R8 entre Granollers Centre i Martorell\nAhir es va posar en funcionament la nova línia R8, que aquest matí ha inaugurat el conseller de Territori i Sostenibilitat, Lluís Recoder. El conseller ha fet un viatge inaugural juntament amb d’altres alcaldes del territori, entre els quals hi ha Josep M\nLa nova línia R8 permet la connexió entre el Vallès Oriental, el Vallès Occidental i el Baix Llobregat sense haver de passar per Barcelona. Així ho ha remarcat Recoder en les seves declaracions “es tracta de la primera línia de Rodalies que inaugurem que no és radial, que s’adapta a la realitat del país”.\nLa posada en servei d’aquesta línia dóna resposta a una demanda llargament reivindicada pels municipis d’aquestes tres comarques, que milloraran la seva connectivitat, especialment amb la Universitat Autònoma. Josep Mayoral ha expressat la seva satisfacció per la posada en funcionament d’aquest servei, qualificant de “dia històric per a la ciutat i la comarca” la data de la inauguració.


Aquests són els perills d'utilitzar els codis QR i com es poden evitar\nÉs possible que s'implanti al telèfon un Spyware o Malware que comprometi les dades i la informació que contingui el mòbil de la persona.\nCom serà el Mobile 2021?\nEl congrés més important de telefonia mòbil del món torna dilluns a Barcelona en un format híbrid i més reduït, on les tecnològiques internacionals perden força i guanyen protagonisme les empreses i startups "autòctones".\nEl Centre Mèdic Teknon incorpora la tecnologia de la cirurgia guiada per fluorescència per una major seguretat del pacient\nAquesta nova tecnologia es farà servir tant en operacions quirúrgiques obertes com laparoscòpiques de cirurgia general i de l'aparell digestiu; les més beneficiades seran la cirurgia colorectal, la hepàtica i la endocrina.\nEl catàleg de les ciberamenaces de la COVID-19\nGeneralment, aquest tipus de pràctica té per objecte infectar amb virus informàtics dels equips, i, de vegades, bloquejar i encriptar la informació de la víctima amb l'objecte de demanar un rescat monetari per tornar-la\nLa companyia espanyola ha obert una innovadora al Centre Comercial Illa Diagonal, amb aquesta Movistar ja suma 26 botigues a la ciutat Comtal\nEl núvol híbrid augmenta la seva importància en la digitalització de les empreses\nEl camí cap a la transformació digital està projectant un creixement significatiu de l'ús del núvol. Redueix costos, s'alinea amb el client i escurça el temps de comercialització, entre d'altres motius.\nAquesta ampliació es produeix un any i mig després de la inauguració de la 3DFactory Incubator, que ha superat totes les expectatives inicials i en l'actualitat compta amb 42 empreses incubades.\nLes empreses espanyoles es troben per darrere de les seves homònimes europees en la transformació digital i tecnològica necessària per afrontar el futur amb més garanties.\nEl desenvolupament d'ordinadors quàntics és bastant complex. Fer servir i manipular partícules subatòmiques és un repte científic de primer ordre.\nAra que Espanya ha iniciat la desescalada cap a l'anomenada "nova normalitat", les relacions socials presencials aniran recuperant tímidament, després de dos mesos llargs de confinament\nEn principi, la tecnologia per si sola no pot canviar els processos d'ensenyament i d'aprenentatge.\nEl Women in Mobile torna per reivindicar el talent femení en el sector tecnològic\nL'objectiu de l'esdeveniment, que arrenca la sisena edició aquest 25 de febrer, és visibilitzar les professionals de la programació, la mineria de dades o el màrqueting en línia en un ambient en què les dones no sempre aconsegueixen destacar.\nParadoxalment, les notícies falses es viralizan a les xarxes socials molt més ràpidament que la informació veraç i contrastada.\nLa digitalització no pot amb el llibre\nUna enquesta a lectors realitzada per We are testers, va llançar com a principals factors de rebuig als suports digitals el costum i la inèrcia que tenim de llegir en mitjans tradicionals.


Solivelles (CE Sabadell): “Cal estar el més amunt possible” - FutbolCatalunya\nPublicat per: redaccio 9 d'octubre de 2013\nÉs la segona temporada que José Manuel Solivelles està al capdavant del cadet del CE Sabadell. L'any passat van aconseguir l'ascens i ara té el luxe de participar en un grup d’elit en el qual estan disposats a lluitar fins al final. Atenció a aquest equip que donarà molt a parlar. El segell dels japonesos (tenen dos futbolistes) és un altre detall a destacar.\nCrec que sí encara que sigui un partit més. Durant tota la setmana hem treballat pensant que podíem guanyar i, si no fos així, empatar. A partir d'aquí crec que vam estar molt bé en la primera part , però després és el Barça, et fiquen quatre gols en 23 minuts i és molt Barça. No hi ha equip que els pari perquè estàs jugant davant el millor equip del món i tu, si desitges parar-ho, has d'estar molt molt bé i ells només regular.\nAquí cal venir a estar molt per feina, a estar replegat, a fer un partit molt defensiu i a veure el que passa. La gent diu que venim i ens fiquem enrere, però no és això. Intentar que et facin poques ocasions, tenir la teva porteria a zero el màxim possible i aprofitar algun contraatac o estratègia. Si així pots arribar al final del partit o perds només per un gol has d'intentar posar-los nerviosos perquè no estan acostumats.\nQuin és l'objectiu del CE Sabadell, cap a on va?\nMira: és la primera vegada en la història que el Sabadell està en la Divisió d'Honor i cada partit és una història diferent. Cal intentar guanyar els màxims partits i estar el més amunt possible. Ningú em sentirà dir que l'objectiu és no-baixar; si quedem cinquens, millor que sisens. I en això estem, a evitar els llocs de descens que ni em plantejo. Ficar-nos entre els vuit primers, que juguen la Copa Catalunya, pot ser l'objectiu i cal lluitar per tot això. Si en els últims deu partits cal ‘pegar-se’ amb tothom, ho farem, però ara cal lluitar per estar el més amunt possible.


Canvi de plans per al Dansàneu després de les noves restriccions per la Covid\nL'organització del festival de dansa de les Valls d'Àneu també anul·la els tastets de productes i el servei de begudes\nper ACN / M.R. 25/08/2020 11:10h\nEl Dansàneu es manté, reduint-ne l'aforament a un terç i retransmetent els espectacles per internet | LleidaDiari.cat\nL'organització del Dansàneu ha decidit reajustar a un terç l'aforament dels espectacles previstos per aquesta 29a edició, la qual té lloc fins al pròxim diumenge. Així, seguint les indicacions del Procicat i el Govern per minimitzar el risc de contagi de covid-19, també s'han anul·lat tots els tastets de productes i el servei de begudes.\nA més, les unitats familiars de més de deu persones que assisteixin al festival hauran d'asseure's en grups més reduïts. Finalment, per fer més accessible per al públic la programació d'aquest festival de dansa de les Valls d'Àneu, s'ha apostat per retransmetre tots els espectacles per internet i a través d'un canal propi que s'ha posat a la seva disposició des de la Xarxa de Televisions Locals i Lleida TV.\nLa mirada reflexiva del ballarí Roberto Olivan sobre la crisi actual inaugura el Dansàneu\nEl Dansàneu, el Festival de Cultures del Pirineu, ha inaugurat aquest diumenge la seva 29a edició a l'església de Santa Maria d'Àneu, a les Valls d'Àneu. Ha estat amb una peça de caràcter reflexiu encarregada per a l'ocasió al ballarí i coreògraf Roberto Olivan, Premi EFFE 2019-2020 a la creació del festival Deltebre Dansa i Premi Nacional de Cultura.\nL'edició d'enguany tindrà lloc del 23 al 30 d'agost i oferiria una quinzena d'espectacles adaptats a les mesures sanitàries per garantir la seguretat dels artistes, públic i equip del festival. Com a novetat, s'incorporen fins a tres noves subseus: al Castell de València d'Àneu, l'església de Sant Víctor i el Jardí de Gallimó.\nUna peça de caràcter reflexiu i bellesa inqüestionable\nRoberto Olivan ha inaugurat el 29è Dansàneu amb una peça de caràcter reflexiu i bellesa inqüestionable en què planteja que «la sortida (del moment actual) és cap a dins, cap a l'interior». Segons el ballarí, «mudem la pell per continuar en la recerca d'una millor versió de nosaltres mateixos. Els ideals que en un temps passat ens identificaven, ara ens contradiuen».\nL'espectacle que ha tingut lloc a l'església de Santa Maria d'Àneu ha penjat el cartell d'entrades exhaurides dies abans de l'estrena, a la qual ha assistit la consellera de Cultura, Mariàngela Vilallonga. Posteriorment i amb la dansa contemporània com a protagonista, ha estat el torn de la música tradicional del grallista Manu Sabaté, al costat del violinista francès Romain Baudoin. Un duet sempre en recerca de les possibilitats tímbriques i expressives dels instruments d'arrel que han actuat a l'aire lliure.\nUnes treballadores humilien una dona gran en un geriàtric català: «Obre la pu.. boca»\nAquest matí: Incendi de vegetació al Pallars


Cacao Beach Flat Nessebar Bulgària - Ofertes d'hotels amb els MILLORS DESCOMPTES EN LÍNIA Fer un comentari al lloc web\nCacao Beach FlatHotel Favorit, Nessebar City Center, Nessebar, Bulgària, 8230 - Veure al mapaExcel·lent8,1Basada en10comentarisCacao Beach FlatVeure més fotosPiscinaVeure més fotosVeure totes les 22 fotos\nTant si es tracta d'un viatge de plaer com si és de negocis, Cacao Beach Flat és una elecció d'allotjament magnífica quan visiten Sunny Beach. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Aprofiti's de la riquesa de serveis i avantatges d'aquest hotel de Sunny Beach. Les carecterístiques més important de l'hotel inclouen transport hotel/aeroport, habitació familiar, lloguer de cotxes, restaurant, bar. Totes les instal.lacions per als clients, ofereixen comoditats destinades a assegurar tot el comfort possible. Durant el dia podeu gaudir de l'atmòsfera relaxant de centre esportiu, piscina exterior, massatge, jardí. Cacao Beach Flat és un lloc ideal d'estada pels viatgers que busquin encant, comfort i facilitat a Sunny Beach.


Exposició de fotografia “Del Port Vell al Carmel”\nDos amics fotògrafs, Bernard Graf i Antonio Ramos, han treballat conjuntament en la nova exposició del Centre Cívic La Farinera titulada “Del Port Vell al Carmel”. Són 50 imatges que fan un recorregut fotogràfic des del port i el mar fins al barri de muntanya del Carmel, dos escenaris extrems del paisatge de la ciutat.\nPendents dels equipaments i l’habitatge de lloguer social de Glòries\nEl Clot està en espera de tres equipaments que s’han de construir al barri en els propers anys. Concretament a la plaça de les Glòries. Són una residència per a gent gran i centre de dia, un casal de joves i un auditori. Els representants veïnals de la zona volen començar a treballar amb l’Ajuntament i la Generalitat per aconseguir que els projectes tirin endavant durant el mandat municipal actual. També reivindiquen que els solars municipals buits que hi ha a l’entorn es destinin a habitatge de lloguer social per a diferents tipus de rendes i que es reservi un percentatge per als veïns del barri.\nL’Oficina d’Atenció a la Ciutadania del districte de Sant Martí oferirà serveis mínims durant el mes d’agost a causa de les obres de rehabilitació que s’hi estan duent a terme. En aquests moments, ja s’està intervenint a l’interior de l’edifici, l’antic ajuntament de Sant Martí de Provençals, ubicat a la plaça de Valentí Almirall número 1. Concretament la zona d’espera. En els propers dies els treballs passaran a les sales d’atenció.\nL’exposició FOTOCLOT és la 18ena. edició de la Mostra Fotogràfica del Clot-Camp de l’Arpa. Durant aquest mes, totes les imatges seleccionades es poden visitar a les sales d’exposicions del Centre Cultural la Farinera i de l’Ateneu del Clot. Els organitzadors són el grup de fotografia Clik! de l’Ateneu, que s’han encarregat de seleccionar el centenar de fotografies que conformen l’exposició d’aquest any.\nPàgina 4 de 351


Ontinyent - Primeres confirmacions del Festival Diània - Diari La Veu\nEscriba el número 750581\nOntinyent - Primeres confirmacions del Festival Diània\n1 gener 2015 01:00h\n-Els primers noms en sonar Kaoba, La Trocamba Matanusca, Tashkenti i Green Valley\n-El cartell definitiu del Festival Diània es sabrà en les pròximes setmanes\nL'Assemblea de Joves Meruts d'Ontinyent anuncia la primera ronda de confirmacions del Festival Diània que enguany es celebrarà els dies 2, 3 i 4 d’abril. Aquesta primera tanda la composen els grups ontinyentins Kaoba, La Trocamba Matanusca i Tashkenti i la banda de reggae barcelonina Green Valley.\nLa banda catalana, Green Valley, torna a terres valencianes després de l'èxit aconseguit al cap-i-casal, on aconseguiren omplir la sala de concerts dos dies seguits. Es tracta d'una proposta reggae encapçalada per Ander Valverde. Al Diània presentaran les cançons de “Hijos de la Tierra”, el seu últim disc.\nTambé hi seran els ontinyentins La Trocamba Matanusca i Kaoba que estan acabant d'enllestir els seus nous discs, aquests últims amb el productor de La Marina Alta Mark Dasousa.Tashkenti per la seua banda anúncia el final de la banda amb un concert de comiat al Festival Diània que promet estar carregat de moment especials i moltes sorpreses.\nLa capital de la Vall d’Albaida té previst acollir entre 4.000 i 5.000 visitants disposats a gaudir de les millors propostes de la música alternativa valenciana actual, i superar així la xifra de 3.000 assistents de la primera edició. Enguany amb les activitats i xerrades com a eix central.\nI és que el Festival Diània no és un festival més. Promogut des de la joventut d'Ontinyent i amb la col·laboració de l'Ajuntament i desenes de col·lectius de les comarques centrals beu de l’experiència dels aplecs (Aplec dels Ports,Aplec de la Mariola...) a més de fixar-se en grans cites com el Rototom Sunsplash. Així, pretén potenciar l’associacionisme i els col·lectius i dotar les comarques centrals d’una oferta de cultura i música en directe de qualitat per als dies de pasqua.\nL'Alcúdia lliura les primeres agulles en el XXX aniversari de la Casa de la Cultura\nCastelló, la ciutat amb la vivenda més assequible\nEl preu mitjà dels pisos a la demarcació de Castelló cau un 6,4% fins a març\nEscriba el número 903506


Agressió a la zona de l'estació de Tarragona\nMoment de l'agressió al carrer d'Orosi.\nEn un vídeo es veu com el presumte agressor colpeja a una persona que es troba al terra\nActualitzada 23/10/2020 a les 15:09\nLa Guàrdia Urbana de Tarragona ha detingut aquest matí de divendres un home com a presumpte autor d'una agressió prop de l'estació de tren de Tarragona. Els fets han començat quan dos homes s'ha posat a discutir i la cosa ha anat pujant de to. La parella d'un d'ells ha intentat mediar sense aconseguir-ho.\nEn un vídeo es pot veure un home i una dona al terra i com un individu s'apropa i colpeja l'home amb violència a la cara. L'escena, que es produeix al carrer d'Orosi, es repeteix fins a quatre ocasions amb el presumpte agressor escridassant «¿Me vas a robar tu a mi?». Diverses persones han estat testimonis del succés.\nSegons ha informat Guàrdia Urbana, el detingut hauria proferit diversos cops de puny a la víctima que haurien provocat la seva caiguda, i mentre aquest es trobava al terra ha continuat donant-li cops de puny i cops de peu al cap. Durant la baralla la dona també hauria rebut diversos cops que li haurien provocat una ferida a la cella. Les dues víctimes han estat traslladades pel Sistema d'Emergències Mèdiques fins a l'Hospital Joan XXIII, ell per ferides al cap i a la cara. Els seus pronòstics són menys greus.\nEls agents han pres declaracions als implicats en l'incident del carrer d'Orosi per poder realitzar l'atestat corresponent, determinant que es coneixien. Segons es veu al vídeo, el presumpte agressor acusa a les víctimes d'haver-lo intentat robar, però fonts policials ho han descartat.\nAl lloc dels fets s'han desplaçat diverses dotacions de la Guàrdia Urbana, una dotació dels Mossos i dues unitats del SEM.\nPq protegim al agressor taant-li el rostre\nComenta el contingut : Detingut per agredir violentament una parella prop de l'estació de tren de Tarragona


Comencen les proves presencials a la UNED de Dénia – Ràdio Pego\nFormació Marina Alta Notícies Ràdio Pego\nComencen les proves presencials a la UNED de Dénia\n22 de gener de 2018 Sara Garcia 0 Comment\nHui és el dia assenyalat al calendari per a moltes persones que estan matriculades a la UNED perquè comencen les proves presencials corresponents a la convocatòria oficial de febrer per als i les estudiants de Graus, Màsters i Cursos d’Accés per a Majors de 25 i 45 anys.\nQuan apropa el mes de febrer, no sols els i les estudiants es preparen per als exàmens. Cada convocatòria també és un repte per a la universitat, en este cas, per a la Universitat a distància amb seu a Dénia, que continua avançant perquè els i les alumnes només hagen de preocupar-se de demostrar el que saben. La UNED porta mesos preparant-se perquè hui dilluns, 22 de gener, comencen les proves presencials corresponents a la convocatòria oficial de febrer per als i les estudiants de Graus, Màsters i Cursos d’Accés per a Majors de 25 i 45 anys. Unes dates en què no només els estudiants es posen a prova. També ho fa la universitat a distància, ja que és tot un repte afrontar amb èxit el desenvolupament d’uns exàmens que, al febrer de 2017 van arribar a la xifra de 226.727.\nEnguany, les proves es realitzen del 22 al 26 de gener (primera setmana) i del 5 al 9 de febrer (segona setmana) en el centre de Dénia (UNED Dénia, Plaça Jaume I, s/n) que es convertirà en la seu examinadora dels seus tres centres: Dénia, Benidorm i Xàbia.\nPer a la correcta realització de les proves s’han organitzat un total de 148 tribunals en els Centres Associats nacionals, integrats per 615 professors; 15 en els centres internacionals, amb un total de 35 docents, i 39 en els Centres Penitenciaris, en els que participaran 71 docents. Cada alumne pot obtindre el seu calendari personalitzat d’exàmens en el seu campus. A més, es poden consultar els calendaris de totes les titulacions en la página web habilitada per a tal efecte.\nPer a facilitar l’estudi, la biblioteca del Centre de Dénia hi ha habilitat un període especial d’obertura amb horari ampliat, romanent oberta durant dotze hores ininterrompudes al dia des del 15 de gener al 9 de febrer.\n← Aquest cap de setmana et proposem… | Ruta de les ermites\nEs constituïx la Federació Coordinadora de Muixerangues →


El Port de Tarragona mou més de 7 milions de tones durant el primer trimestre de l'any\nEl Port de Tarragona tanca el primer trimestre del 2014 amb un increment del 3,5% del tràfic total, amb un moviment de 7,6 milions de tones de mercaderies. Aquests resultats posicionen el Port de Tarragona com el quart port més important de l’Estat espanyol en volum de tràfic de total.\nLa càrrega general en contenidor, un dels tràfics d’impuls estratègic del Port de Tarragona, ha registrat un creixement del 4,3% amb un moviment total de 38.641 teus durant els tres primers mesos de l’any. I s’ha incrementat en un 1,9% els contenidors de càrrega, i en un 31,6% els contenidors de descàrrega.\nTambé cal destacar el creixement del transport de contenidors entre el Port de Tarragona i destinacions internacionals. Fins el mes de març, la infraestructura portuària ha augmentat en un 19,1% les exportacions de contenidors, i en un 56,9% les importacions.\nEls productes energètics, un dels principals tràfics tradicionals de la infraestructura portuària, manté el seu creixement a l’alça. Fins el mes de març, les terminals portuàries han manipulat 5,2 milions de tones de productes energètics, un 7,1% que en el mateix període del 2013. Destaca l’inici de la recuperació del moviment de carbó (+83,5%) i l’increment de la benzina (+109,8%).\nEls productes químics també mostren bons resultats. En els primers tres mesos del 2014 s’han transportat 544.306 tones, a un ritme de (+1,2%), i incrementant l’exportació en un 1,6%. L’augment també ha estat significatiu en els productes siderometal·lúrgics (+4,9%) i en el moviment de materials de construcció (+24,9%).\nEl Port de Tarragona és el primer port de l’Estat en quant al tràfic de productes agroalimentaris. Fins el març el Port ha manipulat 1,1 milions de tones d’agroalimentari, amb un creixement significatiu en el moviment de pinsos i farratges (+9,8%), productes congelats o refrigerats per al consum (+290,2%) i les conserves (+58,1%).\nEls resultats d’aquest primer trimestre posen de manifest que el Port de Tarragona creix en diversificació i, a la vegada, també consolida els grans tràfics tradicionals.


paper Recollida selectiva pajaritas azules cartró\nMollet ha rebut, per segon any consecutiu, el màxim reconeixement espanyol per la seva excel·lència en la recollida selectiva de paper i cartró. Els premis Pajaritas Azules 2021 els ha lliurat l'Asociación Española de Fabricantes de Pasta de Papel y Cartón (ASPAPEL) aquest matí, de forma telemàtica per la Covid-19 i que han presidit el secretari d’Estat de Medi Ambient, Hugo Morán, i la presidenta d’ASPAPEL, Elisabet Alier.\nPer la seva banda, Mireia Dionisio, coordinadora de l’àrea de Governança, Economia i servis Territorials ha afirmat que: “Les 3 Pajaritas Azules que hem rebut també aquest 2021, ens mostren que anem pel bon camí, però també ens referma en la nostra voluntat de continuar millorant any rere any, de la mà de la ciutadania”. Per a Dionisio: “Sempre he dit que el millor residu és aquell que no es genera, per això des del govern municipal fomentem la reducció, la reutilització i el correcte reciclatge dels residus”.\nEn l’edició d’aquest any, ASPAPEL ha premiat 37 Ajuntaments de tot l’Estat espanyol. Mollet és entre els 21 ajuntaments que han rebut la màxima puntuació de tot l’Estat espanyol i entre els 5 ajuntaments catalans en rebre aquest reconeixement: Barcelona, Lleida, El Prat del Llobregat i Sant Boi de Llobregat. A més, Bilbao, Burgos, Cadis, Còrdova, Gijón o Vitòria són consistoris d’altres comunitats que també han estat mereixedores de les tres Pajaritas Azules.\nDurant l’any 2020 es van recollir 1.392 tones de paper i cartró a Mollet, 1.033 de les quals corresponien a la recollida selectiva amb contenidors i més de 294, al servei de porta a porta de comerços.\nL’entitat animalista Espai Gos pensa que el nou correcà de Can Borrell no és prioritari


Es completa la digitalització de l'hemeroteca del diari "Avui"\nEs completa l'hemeroteca digital amb 700.000 pàgines del diari Avui des del 1976 fins al 2011 es poden consultar al web del Servei de Gestió Documental, Arxius i Publicacions\nL'Ajuntament de Girona, mitjançant el seu Servei de Gestió Documental, Arxius i Publicacions (SGDAP), ha posat a disposició del públic prop de 700.000 pàgines digitalitzades dels exemplars del diari Avui. La digitalització ha completat una hemeroteca que ja havia començat a mitjans del 2011, gràcies a l'acord de l'Ajuntament de Girona amb l'empresa titular dels drets d'explotació del diari, la Corporació Catalana de Comunicació, actualment absorbida per Hermes Comunicacions, editora d'El Punt Avui. A la digitalització iniciada el 2011 s'hi han afegit 160.262 pàgines corresponents al període 1976-1989, que sumades a les que ja hi havia al web des del desembre de l'any passat, donen com a resultat un total de 684.612 pàgines.\nHemoroteca pública, un fons de país i memòria\nTal i com assenyala una notícia d'El Punt, la incorporació del diari Avui a la premsa digital del web de l'SGDAP significa un pas més en la política de digitalització que duu a terme aquest servei municipal des de l'any 2000 amb les seves col·leccions hemerogràfiques. Aquest treball al públic un potent recurs per a la recerca i la cultura, un recurs que en l'actualitat permet consultar més de 2,4 milions de pàgines pertanyents a 22 capçaleres distintes. Compta amb publicacions històriques com les del Diario de Gerona (1808-1809) i la Gazette de Gironne (1810-1812).\nUna eina per a la investigació i la informació\nL'acord que ha fet possible la digitalització d'aquest fons de diaris i revistes ha tingut com a objectiu posar a disposició pública els exemplars digitalitzats dels diaris i revistes per tal de facilitar-ne la consulta i l'ús amb finalitats informatives, culturals, docents i de recerca. Aquesta digitalització, indexació i integració dels nous exemplars digitals ha donat com a resultat les gairebé 700.000 pàgines del diari que es poden consultar al web de l'SGDAP.\nMemòria del diari Avui, un projecte que nasqué com iniciativa popular\nEl diari Avui va ser el primer periòdic publicat en llengua catalana des de la fi de la dictadura franquista. Va aparèixer el 23 d'abril del 1976. El 31 de juliol del 2011 el diari Avui va ser adquirit per Hermes Comunicacions SA, editora d'El Punt, donant lloc a l'actual capçalera El Punt Avui.\nVa néixer per iniciativa de Jaume Vilalta i Gonzàlez, Josep Maria Puig i Salellas i Josep Espar i Ticó, entre altres. Era el primer diari en llengua catalana que es publicava als Països Catalans des del final de la Guerra Civil el 1939. El seu naixement va tenir èxit gràcies a una campanya de subscripció popular que amb el nom de comptepartícips va agrupar una xifra important de petits accionistes que ajudaren a finançar l'entitat editora Premsa Catalana S.A. (la qual ja s'havia constituït el 1973).\nEl projecte va ser recolzat per un nombrós grup d'artistes que donaren algunes obres en un fons d'art pel nou diari. El gener de 1976 Madrid va donar l'autorització, i llavors els impulsors s'afanyaren a constituir una redacció dirigida per Josep Faulí que el dia de Sant Jordi ja va poder oferir l'esperat diari al públic català.\nMalgrat les grans xifres de diaris venuts els primers números, les vendes caigueren molt aviat (probablement per la manca d'hàbit de llegir el diari en la llengua familiar). Es va haver d'engegar una nova campanya anomenada "Salvem l'Avui". Amb el temps, també s'endegaren canvis fonamentals a Premsa Catalana, es va modificar la orientació de la informació publicada i es modernitzaren les tècniques de publicació.\nL'ARA recull el testimoni de Diari de Balears\nNeix "Orla Diari", un nou mitjà que analitza la vida universitària catalana\nL'històric periòdic anarquista "Tierra y Libertad" es digitalitza\nEl Casal Panxo de Berga digitalitza el seu arxiu històric i el penja a Internet


Avaluació final 3.06 - Bases genètiques de l'herència biològica | Recurso educativo 512173 - Tiching\nAvaluació final 3.06 - Bases genètiques de l'herència biològica\nEn la carbassa el gen dominant G determina tiges curtes i el gen recessiu g produeix tiges llargues. Escriu tots els genotips possibles dels individus següents: Planta amb tiges llargues. Planta amb tiges curtes. Quants fenotips diferents pot tenir un caràcter determinat per dos gens codominants? Justifica la teva resposta.\nUna mà de contes / Ens canviem les potes?


Maria Roig Alsina: “Recuperar el Concurs Casteller a Tarragona el 1970 ens fa treure pit com a ciutat” – El blog de l'Ajuntament de Tarragona\nArts visualsBlocCulturaCultura popular\nMaria Roig Alsina: “Recuperar el Concurs Casteller a Tarragona el 1970 ens fa treure pit com a ciutat”\nLa directora tarragonina rememora el Concurs de Castells de 1970 amb la rivalitat entre Nens del Vendrell i Vella de Valls i el creixement casteller des d’aquell moment com a protagonistes.\nEl “Concurs del Segle”; així és com es coneix l’edició del 1970 del certamen casteller que se celebra a Tarragona cada dos anys i que significà l’inici de l’era moderna del món casteller. Així, el documental Concurs 1970. El desafiament Nens-Vella, dirigit per la tarragonina Maria Roig Alisa, i que es podrà veure aquest dilluns 16 d’agost amb motiu de les festes de Sant Magí a l’Antiga Audiència, se centra en aquesta efemèride i especialment en la pugna mantinguda entre la Colla Vella dels Xiquets de Valls i els Nens del Vendrell, les dues formacions punteres d’aquell moment.\nEl documental es basa en una desena de filmacions històriques –algunes d’elles inèdites- i entrevistes a testimonis de l’època, com són Francesc Piñas i Joan Romero “Juanatxo” (Colla Vella dels Xiquets de Valls); Valentí Ferré i Francesc Pinto “Pisco” (Nens del Vendrell); Mariano Borrero “Gordito” (Xiquets de Tarragona), i Enric Olivé Serret, fill d’Enric Olivé Martínez, president del Patronat Municipal de Castells el 1970. També s’hi inclouen les reflexions de Jordi Jaria, estudiós del Concurs de Castells.\nFeia anys que ambdues colles no es trobaven a plaça. El Patronat Municipal de Castells de Tarragona, mitjançant el seu president Enric Olivé, va fer una forta aposta per tal que se celebrés el concurs el 1970 i reunir les 6 colles existents entre aquells moments, entre elles la Vella de Valls i els Nens del Vendrell, a més dels Castellers de Vilafranca, Xiquets de Tarragona, Castellers de Barcelona i Minyons de l’Arboç.\nUna rivalitat que neix als anys seixanta\nQuè trobem al documental? “Ens explica com la Colla Vella dels Xiquets de Valls i els Nens del Vendrell creixen, mentre la rivalitat entre ambdós segueix”. Entre aquesta mala maror, el Patronat Municipal de Castells de Tarragona prepara el concurs, a la vegada que unifica les dues colles de la ciutat i neixen els Xiquets de Tarragona. Durant els preparatius, la “tensió va fer-se encara més gran i hi havia una gran expectació per part dels periodistes, públic i món casteller per saber qui guanyaria el combat final de boxa”. Finalment, els vencedors van ser els Nens del Vendrell. Així, doncs, el documental esdevé com un relat “del creixement casteller i la rivalitat entre les dues colles”.\n“Eren les dues colles que podien fer castells més grans, ningú els podia fer ombra”, recorda Maria Roig Alsina. A aquest factor cal afegir que la rivalitat ja existia d’abans. Vella de Valls i Nens del Vendrell participen en un concurs als anys seixanta a Can Jorba (Barcelona), on “es generen molts conflictes”. Després d’aquests fets no es troben a plaça fins al 1970. Durant aquella època la Vella se centra en el 2 de 8 mentre que els Nens del Vendrell “capitanegen els pilars”. Això fa que, malgrat no trobar-se, “creixen i assoleixen objectius”, però “segueixen enfadades”. En aquest sentit, Roig destaca que mentre es prepara el concurs “continuen fent-se la punyeta”.\nEl “Concurs del segle” en uns anys complicats\nPer Maria Roig Alsina hi ha diversos factors que fan que el certamen casteller de 1970 es converteixi en el “Concurs del segle”. Així, referma la “gran visió per la capitalitat castellera de Tarragona” que va tenir Enric Olivé i remarca la seva “gran feina”, perquè “hi torna a haver un concurs on es troben totes les colles”. A més, es veuen folres per primer cop i “construccions que no havíem vist fins al moment com el pilar de 7 o el de 2 de 8 amb folre”. La directora del documental explica que la projecció no és només interessant per plasmar la rivalitat entre ambdues colles sinó també “per veure els castells s’hi van fer”. “Cal pensar que quan parlem de l’esclat de la segona època d’or dels castells el 1981, cal tenir en compte que la llavor es va plantar al Concurs de 1970”, diu Roig.\nEls seixanta va ser anys molt complicats per al món casteller. De fet, al documental també es parla de la situació de les colles en aquells temps: “Hi ha un moment que Francesc Piñas parla dels moments durs de la Colla Vella: hi havia poca gent que participava i tirar endavant una colla era molt dur”. En aquest sentit, Maria Roig Alsina admet que “el món casteller penja d’un fil”. Tot i això, el que s’explica a l’audiovisual és interessant, ja que, segons l’autora, “serveix perquè la gent jove que entra avui al món casteller plasmi les dificultats que van existir”.\nEn aquells moments, els castellers “són gent mal vista i molesta a segons quin entorn”. A més, també cal fer valdre el treball de tots els homes que van mantenir el fet casteller. “Sense ells no sé on seríem”, comenta, nostàlgica, Roig. D’aquesta forma, l’època dels setanta serveix perquè “els castells s’obrin al públic” i, a més, “els periodistes van començar a fer-ne una gran atenció”. És als anys vuitanta quan el món casteller viu un auge amb el primer 4 de 9 amb folre descarregat per la Colla Vella durant Santa Úrsula i el 5 de 8 descarregat per la Jove. Així, es demostra que “es poden fer castells de gran envergadura”.\nA aquest auge cal afegir que als vuitanta es recupera la cultura popular i “la gent surt al carrer”. “Les colles veuen com els entra molta gent i, de fet, la gran majoria canvia de local, per exemple”. En aquells moments es creen també noves colles i comença una roda que “fa que el món casteller arribi fins on és ara”. Així mateix, cal destacar l’entrada de les dones a les colles castelleres, un moment que Roig Alsina considera “clau”, ja que permeten fer “castells molt més àgils i forts, el que provoca que se’n puguin fer de més alts”.\nPer Maria Roig Alsina el fet de recuperar el Concurs Casteller a Tarragona el 1970 en una ubicació que és la mateixa on se celebra actualment “ens fa treure pit com a ciutat”. Torna a refermar la “gran destresa” d’Enric Olivé per la seva aposta i convèncer totes les colles. A la ciutat, destaca la unificació el 1970 de la Colla Nova Xiquets de Sant Magí i la Colla Vella, d’on neixen els actuals Xiquets de Tarragona i el posterior naixement d’altres colles castelleres, al cap de deu anys, que, “com a tota ciutat gran, és normal i lògic”. “Tot plegat ens ha permès créixer i podem entendre que hi hagi quatre colles al municipi”, expressa la directora. “N’hauríem d’estar molt orgullosos i a vegades no som prou conscients de ser la capital del món casteller“, conclou.\nFotos: Centre d’Imatges de Tarragona / L’Arxiu\nEtiquetes: Concurs de Castells, Documental, Maria Roig Alsina, Sant Magí, TGN és cultura\nEl Tarragona Blau, un dels tresors més preuats del Serrallo\nJosep M. San Saturnino 'Sansa': "Vivia d'estereotips i a mesura que m'he endinsat en la cultura gitana s'ha generat una sintonia molt gran"\nEs podrà veure per TV?


Serveis i Cerimònia - Hotel Restaurant Can Boix\nCerimònia civil real i cerimònia religiosa\nFlors, photobooz, fotògrafs, cangurs, música en viu… tot allò per fer el vostre casament amb encant, amb amics i famílies. Si celebreu el casament amb nens, una bona idea és demanar un cangur per nens, decorar amb globus… Us animem a que ens contacteu i expliqueu quines idees teniu. Nosaltres ens adaptem a les vostres necessitats, tot ho fem personalitzat al vostre gust i mida.\nEstem a la vostra disposició en tot moment. Oferim acompanyament i consell i us ajudem a trobar floristes, músics, DJ’s i fotògrafs al vostre gust i pressupost. A Can Boix treballem amb col·laboradors de confiança i experiència, però sempre seran triats pels nuvis lliurement. Podeu també aportar el que considereu perquè el dia sigui com l’heu somniat.\nSi cerqueu inspiració per a un casament original, no us perdeu la galeria d’imatges de casaments especials a Can Boix de Peramola!


La Lleganya: A París són estranys ...\nA París són estranys ...\nDes de fa uns anys, sabem que hi ha un equip de rugby que està obsedit en convertir les samarretes en una mena de desfilada de passarel•les. Efectivament, heu pensat bé: l’Stade Français.\nDoncs bé: podríem dir que aquest any, com veieu aquí al costat, s’han superat. I aquesta només és una de les tres samarretes editades!\nEn fi: sort que el Ràcing Metro és més clàssic, perquè sinó ens sumaríem a Astèrix i afirmaríem sense por d’equivocar-nos que són folls, aquests parisencs ...


Temporada de primer nivell aquesta tardor a l’Auditori - Línia Cornellà\nTemporada de primer nivell aquesta tardor a l’Auditori\nRedacció|2020-06-26T15:02:33+02:0025 juny 2020|Cornellà|Línia Cornellà\nMiki Nuñez serà una de les estrelles de la programació de l’Auditori aquesta tardor. Foto: Gerard Vilà / ACN\nEl cantant terrassenc Miki Nuñez serà un dels plats forts de la temporada cultural que està preparant l’Auditori de Cornellà per la tardor vinent. L’ex concursant del programa televisiu Operación Triunfo i representant d’Espanya a Eurovisió tocarà a l’escenari cornellanenc el 17 d’octubre, segons el programa anunciat per l’Auditori. Un dels seus mestres a l’escola musical televisiva, Manu Guix, serà l’encarregat d’aixecar el teló d’aquesta temporada, amb un concert el 25 de setembre.\nI és que l’espai cultural cornellanenc està preparant una programació per aquesta tardor plena de noms de primera categoria que faran les delícies dels espectadors. A Miki Nuñez i Manu Guix s’hi sumaran Blaumut, Farruquito, Sole Giménez o l’Orquestra Simfònica de Sant Cugat. A més també hi haurà espectacles de circ amb Tortell Poltrona i Guillem Albà, humor de la mà Quim Masferrer o El Sevilla i les obres ‘La Gavina’ o ‘Intocables’, entre altres.\nENTRADES DE REGAL\nPer anar fent boca i recuperar l’esperit cultural de l’Auditori, l’espai va organitzar un concurs a través de les xarxes socials en què demanava fotos als seguidors on aparegués l’Auditori o cartells o programes dels espectacles que s’hi han fet. Amb l’etiqueta #jotornareaLAuditoricornella, l’espai va sortejar cinc entrades per poder anar a veure el concert de Manu Guix.


Sant Pau practica una operació pionera per extirpar el càncer de pulmó - Regió7\nUna nova tècnica permet reduir de forma clara el dolor posterior a la intervenció, una de les cirurgies més doloroses per als pacients\nIntervenció pionera a una pacient amb càncer de pulmó hospital de sant pau\nSegons ha explicat un dels metges que lidera l'equip de Cirurgia Toràcica de l'Hospital, el doctor Joan Carles Trujillo, «la cirurgia mínimament invasiva per combatre el càncer de pulmó en els seus estadis inicials es fa servir cada vegada més, de manera que un 50% dels pacients que el pateixen a tot el país el superen mitjançant aquesta tècnica».\nNo obstant això, l'Hospital de Sant Pau ha anat un pas més enllà en aquest tipus de cirurgies videoassistides, realitzant la lobectomia «a través d'una incisió que no travessa les costelles, per sota del xifoide, que permet no tocar els nervis que causen el dolor al pacient», ha assenyalat Trujillo. L'objectiu és extreure el lòbul afectat, però també els ganglis que són a prop de la zona danyada, i per això es practica en la mateixa intervenció una extracció dels ganglis (limfadenectomia) a través d'un accés transcervical.\nEn paraules d'una altra de les cirurgianes que ha dut a terme l'operació, la doctora Elisabeth Martínez-Tellez, «la combinació d'aquestes dues tècniques permet una resecció completa del càncer, sobretot en relació amb els ganglis, que són de difícil accés via subxifoidea».\nAixí, aquesta intervenció quirúrgica possibilita als metges arribar, en una mateixa operació, a les dues cavitats pleurals, tant del pulmó dret com de l'esquerre, i al pericardi, la membrana que envolta el cor.\nL'avantatge principal d'aquest tipus d'intervenció quirúrgica, segons ha destacat la responsable d'Anestesiologia Toràcica, la doctora Anna Parera, és la disminució del dolor postoperatori «d'una de les cirurgies més doloroses per als pacients». «L'abordatge toràcic -ha afegit Parera- es tradueix en el 40% dels casos en una cronificació del dolor posterior a l'operació, cosa que ens estalviem amb la intervenció subxifoidea».\nEn una toracotomia regular, el postoperatori del pacient requereix fàrmacs antiinflamatoris no esteroides (AINES), paracetamol i l'ús de catèter paravertebral o epidural que subministri medicaments de rescat com la morfina. «No obstant això, amb aquest tipus de cirurgia el pacient només necessitarà AINES i paracetamol i cap rescat de morfina endovenosa», ha apuntat Parera. Això es tradueix en un postoperatori menys agressiu i en una menor estada hospitalària, un element important tenint en compte que, com ha indicat el director de Cirurgia Toràcica de l'hospital, el doctor Josep Belda, cada vegada hi ha més casos de càncer de pulmó a tractar amb cirurgia mínimament invasiva. «La cirurgia mínimament invasiva per combatre el càncer de pulmó s'aplicava en el 8% dels casos el 2015. El 2018, els casos que es tracten mitjançant aquesta tècnica suposen el 72% del total, el que repercuteix dràsticament en una reducció de l'estada hospitalària, que ha passat dels 8,8 dies el 2015 als 3 dies i escaig el 2018», ha comentat Belda.\nEls cirurgians encarregats d'aquesta operació pionera que s'ha posat en pràctica a l'Hospital de Sant Pau, realitzada a una pacient de 57 anys amb lesió sospitosa de malignitat al lòbul mig del pulmó, han recalcat que aquest tipus d'intervenció quirúrgica ha d'usar-se només quan el tumor es trobi en els lòbuls mitjans o superiors (en la majoria dels casos).